Nariadenie Rady (EHS) č. 1332/92
z 18. mája 1992
o zavedení špecifických opatrení pre stolové olivy
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrhy Komisie [1],
so zreteľom na stanovisko Európskeho parlamentu [2],
keďže produkcia stolových olív je významnou hospodárskou činnosťou, najmä v určitých stredomorských regiónoch spoločenstva;
keďže situácia na trhu so stolovými olivami je slabo prispôsobená komerčným požiadavkám, pokiaľ ide o výrobné podmienky aj podmienky spracovania a obchodovania;
keďže táto situácia viedla k nerovnováhe medzi ponukou a dopytom s výslednou tvorbou prebytkov v nedávnych rokoch;
keďže existuje perspektíva zvýšenej spotreby, najmä prostredníctvom lepšej informovanosti súčasných aj potenciálnych užívateľov a prísnejšieho prispôsobenia výroby splneniu požiadaviek spotrebiteľov;
keďže rozličné obchodné skupiny v tomto sektore by mali zohrávať špeciálnu úlohu pri zavádzaní prostriedkov na rozvoj spotreby;
keďže by sa malo prijať ustanovenie, aby sa podporili špecifické opatrenia na zvýšenie spotreby stolových olív prostredníctvom finančného prispievania spoločenstva na tieto opatrenia;
keďže, s cieľom povoliť skupinám alebo združeniam výrobcov, ktorí produkujú a obchodujú so stolovými olivami, sústrediť ponuku a rozložiť množstvá uvoľnené na trh najmä prostredníctvom vhodných skladovacích kapacít, takéto skupiny alebo združenia by sa mali podporovať pri vytvorení pracovného kapitálu; keďže by sa v tomto zmysle malo prijať opatrenie o finančných príspevkoch členského štátu a spoločenstva s hornou hranicou určenou na základe hodnoty produkcie, s ktorou na trhu počas daného hospodárskeho roku obchodujú skupiny a združenia výrobcov;
keďže vzhľadom na situáciu existujúcu v producentských členských štátoch, družstvá a združenia v týchto členských štátoch by mali mať možnosť mať nárok na túto pomoc počas obmedzeného obdobia;
keďže takéto opatrenia sú určené na dosiahnutie cieľov článku 39 zmluvy; keďže malo by existovať ustanovenie o finančnom prispievaní spoločenstva k vykonávaniu daných opatrení prostredníctvom Európskeho poľnohospodárskeho usmerňovacieho a záručného fondu (EPUZF), Záručná sekcia,
PRIJALA TOTO ROZHODNUTIE:
Článok 1
Spoločenstvo prispeje až 60 % nákladov na opatrenia, aby sa rozvinula spotreba stolových olív v spoločenstve, ktoré predložia a vykonajú reprezentatívne skupiny spájajúce rozličné typy činností v sektore. Reprezentatívna povaha skupín sa posúdi vzhľadom na cieľ, ktorý sa má dosiahnuť.
Článok 2
1. Opatrenia uvedené v článku 1 sú zamerané na:
- propagáciu kvality produktu, hlavne prostredníctvom trhových štúdií a výskumu produkcie olív s nízkym obsahom soli,
- vývoj nových foriem obalov,
- distribučné poradenstvo ohľadne obchodovania na trhu s rozličnými ekonomickými operátormi v sektore,
- podporu publicity a vzťahov s verejnosťou, vrátane organizácie obchodných veľtrhov a iných komerčných udalostí a účasti na nich.
2. Opatrenia podľa článku 1 nie je možné zamerať na komerčné značky ani spájať s niektorým členským štátom.
Článok 3
1. Členské štáty udelia špecifickú pomoc skupinám alebo združeniam producentov stolových olív spadajúcich pod číselné znaky colného sadzobníka 07099031, 07099039, 07108010, 071120, ex07129090, ex20019080, ex20049030 a 20057000, ktorí spĺňajú podmienky uvedené v článkoch 5 a 6 ods. 1 a ods. 2 nariadenia (EHS) č. 1360/78 [3] a ktorí vytvárajú pracovný kapitál s cieľom stabilizovať ponuku zabezpečením najmä financovania skladovania požadovaného pre vhodné uvoľnenie produktu na trh.
2. Špecifická pomoc uvedená v odseku 1 sa udeľuje iba raz pod podmienkou, že kapitál je financovaný takto:
- 45 % skupinou alebo združením producentov,
- 10 % prostredníctvom pomoci od členského štátu.
Príspevok spoločenstva sa rovná 45 % kapitálu. Avšak celkový finančný záväzok členského štátu a spoločenstva nesmie prekročiť 10 % hodnoty produkcie, s ktorou skupina alebo združenie producentov obchoduje na trhu počas jedného hospodárskeho roku.
3. Na účely udelenia pomoci uvedenej v odseku 1, družstvá a združenia družstiev vytvorené v súlade s legislatívou platnou pre daný sektor sa budú považovať počas obdobia maximálne troch rokov za rovnocenné skupinám alebo združeniam producentov uvedených v odseku 1. V tomto prípade združenia alebo družstvá zriadia záruku, aby sa zabezpečilo splatenie prijatej pomoci, ak by sa nesplnili povinnosti uvedené v odsekoch 1 a 2.
Článok 4
Čiastočné financovanie opatrení uvedených v článku 1 a pomoc stanovená článkom 3 sa považuje za intervenčné opatrenie určené na stabilizovanie poľnohospodárskych trhov podľa článku 3 ods. 1 nariadenia Rady (EHS) č. 729/70 [4]. Financujú sa prostredníctvom Európskeho poľnohospodárskeho usmerňovacieho a záručného fondu (EPUZF), Záručnej sekcie.
Článok 5
V súlade spostupom stanoveným v článku 38 nariadenia č. 136/66/EHS [5] Komisia:
a) definuje opatrenia stanovené článkom 2 nariadenia;
b) prijme podrobné pravidlá pre uplatnenie tohto nariadenia; takéto podrobné pravidlá zahrňujú opatrenia na monitorovanie využitia finančnej pomoci spoločenstva.
Článok 6
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. mája 1992